প্রকাশিত: ০২:০৫ ৩০ জুন ২০২০
নোয়াখালীতে করোনায় আক্রান্ত হয়ে এক পুলিশ সদস্যসহ আরো দুইজনের মৃত্যু হয়েছে। এ নিয়ে জেলায় করোনায় আক্রান্ত হয়ে মারা গেলেন ৪৫ জন। তবে জেলায় করোনায় পুলিশ সদস্যের মৃত্যু এটিই প্রথম।
সোমবার রাত ৯টার দিকে বেগমগঞ্জ উপজেলা স্বাস্থ্য কর্মকর্তা ডা. অসীম কুমার দাস বিষয়টি নিশ্চিত করেছেন।
তিনি জানান, হাতিয়ার নলচিরা নৌ-পুলিশ ফাঁড়ির এএসআই ওমর ফারুক গত ২৪ জুন স্বাস্থ্য কমপ্লেক্সে নমুনা দিয়ে যান। পরে ২৫ জুন আসা রিপোর্টে তার করোনা পজিটিভ ধরা পড়ে। এরপর থেকে ওই পুলিশ সদস্য বেগমগঞ্জ উপজেলার দূর্গাপুর গ্রামে নিজ বাড়িতে হোম আইসোলেশনে ছিলেন। ২৮ জুন রোববার তার শারীরিক অবস্থার অবনতি হলে উন্নত চিকিৎসার জন্য ঢাকা রাজারবাগ পুলিশ হাসপাতালে নিলে চিকিৎসাধীন অবস্থায় রাত ১টার দিকে তার মৃত্যু হয়।
অপরদিকে সদর উপজেলা স্বাস্থ্য কমপ্লেক্সের মেডিকেল অফিসার ডা. নিলিমা ইয়াছমিন জানান, সদর উপজেলার অশ্বদিয়া ইউপির বাদারিপুর গ্রামের বাসিন্দা আজিজুল হক গত (২০ জুন) নমুনা জমা দেন। পরবর্তীতে ২৫ জুন ওই ব্যক্তির করোনা শনাক্ত হওয়ার পর থেকে নিজ বাড়িতে আইসোলেশনে ছিলেন। পরে শারীরিক অবস্থার অবনতি হলে শহীদ ভুলু স্টেডিয়ামের কোভিড হাসপাতালে ভর্তি করা হয়। ২৭ জুন রাতে ওই হাসাপাতালে তিনি মারা যান।